
OBRAZLOŽITVENI MEMORANDUM

1.
OZADJE PREDLOGA

Cilj tega predloga je, da se določi stališče, ki ga bo Evropska unija zastopala v Generalnem svetu Svetovne trgovinske organizacije (STO). Komisija zato poziva Svet, naj jo pooblasti za predložitev zahteve za podaljšanje oprostitve avtonomnih trgovinskih preferencialov STO, ki jih je Evropska unija odobrila Moldaviji, ter s tem omogoči Evropski uniji, da se pridruži konsenzu o tej zahtevi za oprostitev v skladu s členom IX Sporazuma STO.

Svet je 21. januarja 2008 sprejel Uredbo (ES) št. 55/2008 o uvedbi avtonomnih trgovinskih preferencialov za Republiko Moldavijo. S to uredbo je EU izpolnila svojo zavezo do Moldavije v okviru akcijskega načrta evropske sosedske politike (akcijski načrt ESP). V načrtu, sprejetem leta 2005, je bila EU pozvana, naj preuči možnosti za odobritev lažjega dostopa do trga EU Moldaviji, kar bi podprlo razvoj moldavskega gospodarstva prek povečanega izvoza, pod pogojem, da Moldavija znatno izboljša svoj sistem nadzora in potrjevanja porekla blaga.

Da bi EU lahko zagotovila preferencialno obravnavo za uvožene proizvode s poreklom iz Republike Moldavije, ne da bi bila dolžna isto preferencialno obravnavo razširiti na podobne proizvode s poreklom iz katere koli druge članice STO, je Generalni svet STO Evropski uniji odobril oprostitev in s tem začasno prekinitev nekaterih obveznosti STO v obsegu, ki je potreben za doseganje navedenega cilja. 

Generalni svet STO je 15. maja 2008 v skladu s postopki odločanja iz členov IX in XII Sporazuma STO z dokumentom WT/L/722 sprejel odločitev, da se od 1. marca 2008 do 31. decembra 2013 odstopi od določb odstavka 1 člena I in določb člena XIII GATT 1994 v obsegu, ki je potreben, da lahko Evropska unija odobri dajatev prosto ali preferencialno obravnavo proizvodom s poreklom iz Moldavije, vključno z nekaterimi kmetijskimi proizvodi, za katere veljajo omejene koncesije, kakor so opredeljene v Prilogi k temu sklepu, ne da bi bila dolžna isto dajatev prosto ali preferencialno obravnavo razširiti na podobne proizvode s poreklom iz katere koli druge članice STO.

Uredba Sveta (ES) št. 55/2008 je bila spremenjena z Uredbo (EU) št. 581/2011 Evropskega parlamenta in Sveta, s katero se je podaljšalo obdobje uporabe avtonomnih trgovinskih preferencialov, odobrenih Republiki Moldaviji, do 31. decembra 2015. Takšno podaljšanje se je izkazalo za nujno, saj napredni preferencialni trgovinski odnosi med EU in Moldavijo v okviru evropskega partnerstva še niso učinkovito vzpostavljeni. Ob upoštevanju navedenega Komisija prosi Svet za pooblastilo, da v imenu Evropske unije predloži STO zahtevo za podaljšanje sedanje oprostitve do 31. decembra 2015.

2.
PRAVNI ELEMENTI PREDLOGA

Člen 218(9) Pogodbe o delovanju Evropske unije (PDEU) določa, da kadar mora organ, ustanovljen z mednarodnim sporazumom, sprejeti sklep s pravnim učinkom, Svet na predlog Komisije sprejme sklep o stališču, ki ga je treba zavzeti v imenu Unije. Oprostitev dodatnih avtonomnih trgovinskih preferencialov, ki jih Evropska unija odobri Republiki Moldaviji, spada na področje uporabe te določbe, ker organ, ustanovljen z mednarodnim sporazumom (Generalni svet ali Ministrska konferenca STO), sprejme sklep, ki vpliva na pravice in obveznosti EU.

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 207(4) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1)
Člen IX Marakeškega sporazuma o ustanovitvi Svetovne trgovinske organizacije („Sporazum STO“) določa postopke za odobritev oprostitve obveznosti glede večstranskih trgovinskih sporazumov v Prilogi 1A ali 1B ali 1C k Sporazumu STO in njihovih prilogah.

(2)
Uredba Sveta (ES) št. 55/2008 z dne 21. januarja 2008 o uvedbi avtonomnih trgovinskih preferencialov za Republiko Moldavijo
 je bila spremenjena z Uredbo (EU) št. 581/2011 Evropskega parlamenta in Sveta, s katero se je med drugim podaljšalo obdobje uporabe avtonomnih trgovinskih preferencialov, odobrenih Republiki Moldaviji, do 31. decembra 2015
. Uredba določa prost dostop do trga Unije za vse proizvode s poreklom iz Republike Moldavije, razen za nekatere kmetijske proizvode iz Priloge I k Uredbi. Za proizvode iz Priloge I k Uredbi veljajo omejene koncesije v obliki carinskih oprostitev v mejah tarifnih kvot ali v obliki znižanja carine. 

(3)
Brez oprostitve obveznosti Evropske unije iz odstavka 1 člena I Splošnega sporazuma o carinah in trgovini 1994 (v nadaljnjem besedilu: GATT 1994) ter člena XIII GATT 1994 v potrebnem obsegu bi bilo treba obravnavo z avtonomnimi trgovinskimi preferenciali razširiti na vse druge članice Svetovne trgovinske organizacije (STO). 

(4)
V interesu Evropske unije je, da se zaprosi za podaljšanje uporabe oprostitve avtonomnih trgovinskih preferencialov STO, ki jih je odobrila Republiki Moldaviji, v skladu z odstavkom 3 člena IX Marakeškega sporazuma o ustanovitvi Svetovne trgovinske organizacije.

(5)
Evropska unija bo tako zahtevo predložila STO. Generalni svet STO bo o tej zahtevi razpravljal 9. oktobra 2013.

(6)
Zato je primerno določiti stališče Evropske unije v okviru Generalnega sveta STO glede te zahteve – 

SPREJEL NASLEDNJI SKLEP: 

Člen 1

Evropska unija v okviru Generalnega sveta Svetovne trgovinske organizacije sprejme stališče, da se zaprosi za podaljšanje uporabe oprostitve avtonomnih trgovinskih preferencialov STO, ki jih je Evropska unija odobrila Republiki Moldaviji, do 31. decembra 2015. 

To stališče izrazi Evropska komisija. 
Člen 2

Ta sklep začne veljati z dnem sprejetja. 

V Bruslju,

Za Svet


Predsednik

